Greek Legal Document

Category: 25

Content:
3. ΑΠΟΦΑΣΙΣ ΥΠΟΥΡΓΟΥ ΕΘΝΙΚΗΣ ΟΙΚΟΝΟΜΙΑΣ Αριθ. 57503/13461 της 23 Νοεμ./6 Δεκ.  1972 (ΦΕΚ Β΄ 1063) Περί δευτέρας Ελληνογερμανικής Διοικητικής Συμφωνίας. Έχοντες υπ’ όψιν: α)Τας διατάξεις του άρθρ. 23 της από 31 Μαΐου 1961 Ελληνογερμανικής Συμβάσεως, «περί ασφαλίσεως ανεργίας», κυρωθείσης δια του υπ’ αριθ. 4259/62 Ν.Δ/τος (ΦΕΚ 184/12.11.62 τευχ. Α). β)Την υπ’ αριθ. 49212/11893/6.10.72 ημετέραν απόφασιν, περί συγκροτήσεως αντιπροσωπείας προς διεξαγωγήν Ελληνογερμανικών διαπραγματεύσεων επί θεμάτων ανακυψάντων εκ της εφαρμογής της ειρημένης συμβάσεως. γ)Την από 23.10.72 αναφοράν του Εργατικού Συμβούλου Βόννης Πανταζή Παξινού, αρχηγού της Ελληνικής αντιπροσωπείας, δι’ ης υπεβλήθη ημίν η υπογραφείσα την 23 Οκτ. 1972 δευτέρα Ελληνογερμανική Διοικητική Συμφωνία, ως και Πρακτικόν επί των διεξαχθεισών εν Αθήναις, από 17/70 έως 23.10.72 Ελληνογερμανικών διαπραγματεύσεων και δ)Την υπ’ αριθ. 2112/365/71 απόφασιν του Υπουργού Εθνικής Οικονομίας περί μεταβιβάσεως αρμοδιοτήτων εις τους Υφυπουργούς τον Γενικόν Γραμματέα και τον Αναπληρωτήν Γενικόν Γραμματέα του Υπουργείου Εθνικής Οικονομίας εν συνδυασμώ προς την υπ’ αριθ. 39747/3829/72 (ΦΕΚ 587 τευχ. Β΄ τηε 4.7.1972) ομοίαν, αποφασίζομεν: Αποδεχόμεθα την υπογραφείσαν εν Αθήναις την 23.10.72 δευτέραν Ελληνογερμανικήν Διοικητικήν Σύμβασιν έχουσαν ούτω: ΔΕΥΤΕΡΑ ΔΙΟΙΚΗΤΙΚΗ ΣΥΜΦΩΝΙΑ Σχετική προς την από 31 Μαΐου 1961 Σύμβασιν μεταξύ του Βασιλείου της Ελλάδος και της Ομοσπονδιακής Δημοκρατίας της Γερμανίας, περί ασφαλίσεως κατά της ανεργίας. Συμφώνως τω άρθρ. 23 παρ. 1 εδάφ. 2 και τη παρ. 2 της από 31 Μαΐου 1961 Συμβάσεως περί ασφαλίσεως κατά της ανεργίας μεταξύ του Βασιλείου της Ελλάδος και της Ομοσπονδιακής Δημοκρατίας της Γερμανίας, αναφερομένης κατωτέρω υπό τον όρον «Σύμβασις» αι αρμόδιαι Αρχαί, ήτοι δια: Το Βασίλειον της Ελλάδος, ο Υπουργός της Εθνικής Οικονομίας, εκπροσωπούμενος υπό του Υπουργικού Διευθυντού και Εργατικού Συμβούλου της εν Βόννη Ελληνικής Β. πρεσβείας Πανταζή Παξινού. Την Ομοσπονδιακήν Δημοκρατίαν της Γερμανίας ο Υπουργός Εργασίας και κοινωνικής Τάξεως εκπροσωπούμενος υπό του ΜΙΝΙSTERIALRAT DR BARTEUT LEDER συνεφώνησαν προς εφαρμογήν της Συμβάσεως, τα ακόλουθα: Άρθρ.1.-1.Ο Γερμανικός Οργανισμός αποδίδει εις τον Ελληνικόν Οργανισμόν τας αποδοτέας παροχάς (άρθρ. 11 της Συμβάσεως) επί τη βάσει ενός εφ’ άπαξ ποσού. 2.Το εν λόγω ποσόν ανέρχεται εις 85% του ποσού, το οποίον προκύπτει εκ του πολλαπλασιασμού του αριθμού των καθ’ έκαστον ημερολογιακόν έτος επιδοτουμένων επί τον μέσον όρον του κατά περίπτωσιν καταβληθέντος κατά το αντίστοιχον έτος, όπερ λαμβάνεται ως έτος υπολογισμού, επιδόματος, επί του οποίου υφίσταται υποχρέωσις προς απόδοσιν. 3.Ο αριθμός των επιδοτουμένων ανέργων ανά έκαστον ημερολογιακόν έτος, αντιστοιχεί εις τον αριθμόν των βεβαιώσεων επιδοτήσεως, δι’ ας υφίσταται συναίνεσις αποδόσεως, αι οποίαι εξεδόθησαν υπό των αρμοδίων υπηρεσιών του Γερμανικού Οργανισμού συμφώνως τω άρθρ. 3 της συμφωνίας περί Διοικητικών θεμάτων της 10 Οκτ. 1962-εφεξής καλουμένης πρώτη Διοικητική Συμφωνία-και εφ’ όσον κατεβλήθησαν αποδοτέα επιδόματα επί τη βάσει των βεβαιώσεων τούτων. Ειδικώτερον λαμβάνονται υπ’ όψιν μόνον αι περιπτώσεις, δι’ ας υφίσταται συναίνεσις αποδόσεως και δι’ ας διαρκούντος του ημερολογιακού έτους, είτε έληξεν η διάρκεια επιδοτήσεως είτε συνεπληρώθησαν 18 μήνες από της λήξεως της απασχολήσεως εις την Ομοσπονδιακήν Δημοκρατίαν της Γερμανίας. 4.Ο μέσος όρος του καταβληθέντος επιδόματος περίπτωσιν επιδοτήσεως, όστις υπολογίζεται κατά το αντίστοιχον έτος υπολογισμού, αποτελεί το ποσόν το οποίον προκύπτει εκ της διαιρέσεως του ποσού των εις επιδοτουμένους (παρ. 3 ) καταβληθέντων επιδομάτων, δι’ α υφίσταται υποχρέωσις προς απόδοσιν συμφώνως τω άρθρ. 11 παρ. 1 εδάφ. β΄ της Συμβάσεως, δια του αριθμού του κατά το έτος υπολογισμού επιδοτουμένων. 5.Ως έτος υπολογισμού ορίζεται το έτος 1973 και έκαστον τρίτον ημερολογιακόν έτος. Το κατά μέσον όρον ποσόν επιδόματος ανά περίπτωσιν επιδοτήσεως κατά το αντίστοιχον έτος υπολογισμού αποτελεί την βάσιν υπολογισμού του αποδοτέου ποσού κατά το έτος υπολογισμού ως και κατά το προηγούμενον και επόμενον ημερολογιακόν έτος. Άρθρ.2.-Δια την απόδοσιν των κατά το άρθρ. 19 παρ. 5 και 6 του Ν.Δ. 2961/54, ως συνεπληρώθη δια του Α.Ν. 213/67 «περί τροποποιήσεως της περί του Οργανισμού Απασχολήσεως Ασφαλίσεως Ανεργίας (ΟΑΑΑ) κειμένης νομοθεσίας» και ως αύται ήθελον εν τω μέλλοντι τυχόν τροποποιηθή, παρερχομένων οικονομικών ενισχύσεων, αυξάνεται το μέσον ποσό επιδόματος κατά περίπτωσιν επιδοτήσεως (άρθρ. 1 παρ. 4) του αντιστοίχου έτους υπολογισμού κατά 10%. (Μετά την σελ. 440,02) Σελ. 440,03 Τεύχος 473-Σελ. 83 582 Μετά της Γερμανίας 15Β.Μ.δ.3 Άρθρ.3.-1.Επί της αξιώσεως προς απόδοσιν δι’ ημερολογιακόν έτος, το οποίον προηγείται του αποτελούντος την βάσιν υπολογισμού έτους, θα προκαταβάλλεται ποσόν κατά τα κατωτέρω οριζόμενα. 2.Το εν λόγω ποσόν προκαταβολής αποτελεί το 85% του ποσού το οποίον προκύπτει εκ του πολλαπλασιασμού του αριθμού των κατά το αντίστοιχον ημερολογιακόν έτος περατωθεισών περιπτώσεων επιδοτήσεως (άρθρ. 1 παρ. 3 εδάφ. 2) επί το καταβληθέν ποσόν μέσου επιδόματος δι’ εκάστην περίπτωσιν του προκύψαντος κατά το προηγούμενον έτος υπολογισμού. Κατά τον υπολογισμόν του δια το έτος 1972 προκαταβληθησομένου ποσού τίθεται ως βάσις μέσον επίδομα δι’ εκάστην περίπτωσιν επιδοτήσεως εκ 5.000 δραχμών. 3.Το προκαταβληθησόμενον εκάστοτε ποσόν θα πληρώνεται εντός τριών μηνών από της κοινοποιήσεως εις την Γερμανικήν Υπηρεσίαν Συνδέσμου των αντιγράφων απασών των βεβαιώσεων, συμφώνως τω άρθρ. 3 της πρώτης Διοικητικής Συμφωνίας, αι οποίαι αποτέλεσαν την βάσιν των κατά το ημερολογιακόν έτος περατωθεισών περιπτώσεων. Άρθρ.4.-1.Η Ελληνική Υπηρεσία Συνδέσμου διαβιβάζει προς την Γερμανικήν Υπηρεσίαν Συνδέσμου, δι’ αναγραφής επί του αντιγράφου των υπό του γερμανικού Οργανισμού συμφώνως τω άρθρ. 3 της πρώτης Διοικητικής Συμφωνίας εκδιδομένων βεβαιώσεων τα εξής στοιχεία: 1)Δια τας περιπτώσεις επιδοτήσεως, αι οποίαι επερατώθησαν εντός του έτους υπολογισμού: α)Το ημερολογιακόν έτος, κατά το οποίον επερατώθη εκάστη περίπτωσις επιδοτήσεως (άρθρ. 1 παρ. 3 εδάφ. 2). β)Αι χρονικαί περίοδοι, δι’ ας κατεβλήθησαν τα αποδοτέα επιδόματα. γ)Τον αριθμόν των αποδοτέων ημερών επιδοτήσεως. δ)Το αποδοτέον ποσόν επιδόματος, μη περιλαμβανομένων των ποσών των εν άρθρ. 2 αναφερομένων επιδομάτων. ε)Τα ποσά των εν άρθρ. 2 αναφερομένων επιδομάτων. 2)Δια τας περιπτώσεις επιδοτήσεως, αι οποίαι επερατώθησαν εις έτος διάφορον του έτους υπολογισμού: α)Το ημερολογιακόν έτος, κατά το οποίον εκάστη περίπτωσις επιδοτήσεως επερατώθη (άρθρ. 1 παρ. 3 εδάφ. 2). β)Μνείαν περί του ότι η βεβαίωσις αποτέλεσε την βάσιν δια την χορήγησιν των αποδοτέων επιδομάτων. Αι υπηρεσίαι Συνδέσμου δύναται να καθορίσουν τας διαδικαστικάς λεπτομερείας εκτελέσεως των ανωτέρω (παρ. 1). Σελ. 440,04 Τεύχος 473-Σελ. 84 Άρθρ.5.-Αι αρμόδιαι Αρχαί θέλουν διαπραγματευθή της παρούσης συμφωνίας εφ’ όσον οι εν αυτή περιεχόμενοι όροι δεν ανταποκρίνονται πλέον συνεπεία απροβλέπτων γεγονότων εις το δεδικαιολογημένον συμφέρον ενός Μέρους. Άρθρ.6.-1.Ελληνική Υπηρεσία Συνδέσμου είναι η Διοίκησις του Ελληνικού φορέως εν Αθήναις. 2.Γερμανική Υπηρεσία Συνδέσμου είναι η Κεντρική Υπηρεσία του Γερμανικού Φορέως εν Νυρεμβέργη. Άρθρ.7.-Η παρούσα συμφωνία ισχύουσα από της 1ης Ιάν 1972, τίθεται εις εφαρμογήν ευθύς ως αι αρμόδιαι Αρχαί ειδοποιήσουν αλλήλας ότι υφίσταται αι κατά το εσωτερικόν δίκαιον εκάστου Μέρους απαιτούμεναι προϋποθέσεις. Άρθρ.8.-Η παρούσα συμφωνία ισχύει δια τα ημερολογιακά έτη 1972 έως 1974. Η ισχύς ταύτης παρατείνεται εκάστοτε σιωπηρώς κατά 3 έτη εφ’ όσον δεν καταγγελθή εντός προθεσμίας 3 μηνών προ της λήξεως του εκάστοτε 3ου έτους. Εγένετο εν Αθήναις τη 23 Οκτ. 1972 εις 2 πρωτότυπα, ανά έν εις την Ελληνικήν και Γερμανικήν, αμφοτέρων των κειμένων εχόντων ίσην ισχύν. Η παρούσα δημοσιευθήτω δια της Εφημερίδος της Κυβερνήσεως. 583 15Β.Μ.δ.3 Μετά της Γερμανίας